Dam-uitstappie eindig tragiesArgieffoto ŉ 12-jarige seun se liggaam is Dinsdag uit ŉ dam in Geysdorp naby Delareyville in Noordwes gehaal nadat hy van ŉ opblaasbare speelding, wat deur ŉ boot gesleep is, afgeval het. Brig. Sabata Mokgwabone, woordvoerder van die polisie, het gesê die voorval het Sondag plaasgevind. “Die slagoffer en vier ander seuns, almal tussen 12 en 13 jaar oud, het op die band gery voor hulle afgeval het. Die bestuurder van die boot kon die ander seuns uit die water haal, maar die 12-jarige het verdrink.” Polisieduikers het Maandagoggend met die soektog begin en die seun se liggaam is vanoggend gevind. “Niemand is nog in verband met die voorval in hegtenis geneem nie. ŉ Saak van strafbare manslag word ondersoek,” het Mokgwabone bygevoeg.